《六月初八日过龙洞纳凉树阴下酌泉待月而行》
宋代·张嵲

绝壁不带土，一日千仞青。
何年架危阁，窱窕陵青冥。
仰观众树姿，俯听大壑声。
山空响互答，隐辚心所惊。
人生几何时，冒此绝险行。
虽获须臾快，未偿百年生。
龙洞视正黑，水为琴筑鸣。
层岩积阴厚，六月如寒冰。
泉甘聚壑小，洞深秘神灵。
天设境自绝，地近人乃轻。
独坐荫佳桂，峰高日西倾。
薄暮来者少，长风始清泠。
赏会匪初望，徘徊但含情。
坐见山月上，众景纷纵横。
密林栖鸟定，始复事前征。

作者简介：张嵲（1096—1184），字巨山，襄阳（今湖北襄樊）人。徽宗宣和三年（1121）上舍中第，调唐州方城尉，改房州司法参军，辟利州路安抚司干办公事。